Preizkus likovne nadarjenosti

Dragi učenci!

Bliža se izvedba preizkusa likovne nadarjenosti, ki bo **potekal 2. in 3. 6. 2020**, zato z vami delimo še nekaj dodatnih informacij.

Preizkus likovne nadarjenosti bo **sestavljen iz treh delov dolgih 50 oz. 60 minut** s krajšimi vmesnimi odmori. Obsegal bo risanje po modelu, preizkus likovne ustvarjalnosti in konstrukcijsko-prostorski preizkus. Predvidoma bo trajal 3 ure.

Prihod v šolo

Prosimo vas, da se pred šolo **držite priporočene varnostne razdalje in ne prihajate prej kot 15 minut pred predvidenim pričetkom preizkusa**. **Za vstop v šolo potrebujete zaščitno masko**, med samim preizkusom pa je ne boste potrebovali (oz. zgolj v primeru, če boste morali iti na stranišče oz. bi se vam približal učitelj). Prav tako morate prinesti podpisano **Izjavo staršev mladoletnega učenca pred pristopom k Preizkusu likovne nadarjenosti.**

Prosimo, da ste točni. **Ob uri preizkusa bomo zaradi zagotavljanja nemotenega poteka preizkusa vrata v šolo zaprli in vstop ne bo mogoč**. Starši, prijatelji in ostali spremljevalci ne hodijo v prostore šole. Na dijake počakajo izven šolskih prostorov. Tudi zanje velja, da je na šolskih površinah prepovedano druženje v večjih skupinah. Učitelj pred šolo vas bo usmeril v avlo, kjer se boste usedli skladno s sedežnim redom**.**

Potrebni pripomočki

S seboj prinesite:

* svinčnike različnih trdot (priporočeno, ne pa nujno, 9B, 3B, HB),
* **suhe barvice,**
* štiri risalne liste formata A3 in pet šeleshamer papirjev formata A3,
* radirko,
* lepilo in lepilni trak,
* tapetni (olfa) nož in/ali škarje,
* dva trikotnika in šestilo,
* obrazno masko,
* **Izjavo staršev mladoletnega učenca pred pristopom k Preizkusu likovne nadarjenosti** (najdete jo v prilogi).